На основу члана 41. став 3. Пословника Владе („Службени гласник РС”, бр. 61/06 – пречишћен текст, 69/08, 88/09, 33/10, 69/10, 20/11, 37/11, 30/13 и 76/14), на предлог Министарства за рад, запошљавање, борачка и социјална питања,

Одбор за привреду и финансије одређује

ПРОГРАМ ЈАВНЕ РАСПРАВЕ О  
НАЦРТУ ЗАКОНА О АГЕНЦИЈСКОМ ЗАПОШЉАВАЊУ

1. У поступку припреме Нацрта закона о агенцијском запошљавању (у даљем тексту: Нацрт закона), Министарство за рад, запошљавање, борачка и социјална питања спроводи јавну расправу о Нацрту закона, који је саставни део овог програма.

2. Јавна расправа о Нацрту закона спроводи се у периоду од 2. до 23. новембра 2018. године.

3. Учесници у јавној расправи су представници државних органа, јавних служби, привредних субјеката, синдиката, удружења послодаваца, стручне јавности и друге заинтересоване стране.

4. Текст Нацрта закона биће постављен на интернет страници Министарства за рад, запошљавање, борачка и социјална питања www.minrzs.gov.rs и на порталу е-управе.

5. Учесници јавне расправе се позивају да у назначеном року, доставе предлоге, сугестије, иницијативе и коментаре на e-mail адресу: javnarasprava.rad@minrzs.gov.rs или писаним путем на адресу: Министарство за рад, запошљавање, борачка и социјална питања, ул. Немањина 22-26, 11000 Београд.

6. Текст Нацрта закона биће представљен на Округлом столу под називом „Представљање и дискусија о Нацрту закона о агенцијском запошљавању”, који ће се у организацији Министарства за рад, запошљавање, борачка и социјална питања одржати у:

- Крагујевцу, 13. новембра 2018. године, у периоду од 12,30 до 14,00 часова, ул. Др Зорана Ђинђића бр. 10/1V;

- Новом Саду, 14. новембра 2018. године, у периоду од 12,30 до 14,00 часова, ул. Народног фронта бр.10;

- Београду, 16. новембра 2018. године, у периоду од 12,30 до 14,00 часова, ул. Ресавска бр. 13-15;

- Нишу, 19. новембра 2018. године, у периоду од 13,30 до 15,00 часова, ул. Добричка бр. 2;

- Новом Пазару, 20. новембра 2018. године, у периоду од 12,30 до 14,00 часова, ул. Стевана Немање бб (Зграда културног центра на I спрату).

7. По окончању јавне расправе Министарство за рад, запошљавање, борачка и социјална питања анализираће све примедбе, предлоге и сугестије учесника у јавној расправи и сачиниће извештај о спроведеној јавној расправи о Нацрту закона.

8. Овај програм, ради реализације, доставити Министарству за рад, запошљавање, борачка и социјална питања, које ће јавни позив за учешће у јавној расправи са овим програмом објавити на својој интернет страници и на порталу е-управе.

05 Број: 011-10402/2018

У Београду, 1. новембра 2018. године

ОДБОР ЗА ПРИВРЕДУ И ФИНАНСИЈЕ

|  |  |  |
| --- | --- | --- |
|  | |  | | --- | | ПРЕДСЕДНИК ОДБОРА  Синиша Мали | |